*Projekts*

LATVIJAS REPUBLIKAS MINISTRU KABINETA SĒDES PROTOKOLLĒMUMS

Rīgā Nr. 2015.gada \_\_\_.\_\_\_\_\_\_\_\_\_

.§

**Informatīvais ziņojums “Par Starptautiskās Automobiļu federācijas pasaules rallijkrosa čempionāta posma sarīkošanu Latvijā 2016.–2020.gadā”**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(...)

1. Pieņemt zināšanai iesniegto informatīvo ziņojumu.

2. Pieņemt zināšanai Satiksmes ministrijas (Valsts akciju sabiedrības “Ceļu satiksmes drošības direkcija”) sniegto informāciju, ka tiks nodrošināta Biķernieku kompleksās sporta bāzes atbilstība Starptautiskās Automobiļu federācijas (turpmāk – FIA) pasaules rallijkrosa čempionāta posma (turpmāk – Sacensības) organizēšanai izvirzītajām prasībām (FIA homolgācija), kā arī to, ka minēto prasību nodrošināšanai papildus valsts budžeta līdzekļi nebūs nepieciešami.

3. Ņemot vērā Sabiedrības ar ierobežotu atbildību “RA EVENTS” sniegto informāciju, ka finansējuma piešķiršana ar Sacensību Latvijā saistītā licences maksājuma izdevumu segšanai sekmēs Latvijas ekonomikas un tautsaimniecības attīstību (ēdināšanas, pārtikas mazumtirdzniecības, viesnīcu un restorānu servisa jomas), tādejādi pilnībā kompensējot ar licences iegādi saistītos izdevumus, konceptuāli atbalstīt biedrības “Latvijas Automobiļu federācija” (turpmāk – Biedrība) un Sabiedrības ar ierobežotu atbildību “RA EVENTS” ieceri par Sacensību sarīkošanu Latvijā 2016.–2018.gadā.

4. Finanšu ministrijai, sagatavojot likumprojektu “Par vidēja termiņa budžeta ietvaru 2016., 2017. un 2018.gadam” un likumprojektu “Par valsts budžetu 2016.gadam”, ņemot vērā šā protokollēmuma 5.1.apakšpunktā minētā pētījuma rezultātus, palielināt pievienotās vērtības nodokļa prognozētos valsts budžeta ieņēmumus 2016.gadam par 350 000 *euro*, 2017.gadam par 400 000 *euro* un 2018.gadam par 450 000 *euro*, vienlaicīgi palielinot Izglītības un zinātnes ministrijas valsts budžeta programmas 09.00.00 “Sports” apakšprogrammas 09.16.00 “Dotācija nacionālas nozīmes starptautisku sporta pasākumu organizēšanai Latvijā” bāzes izdevumus 2016.gadam par 350 000 *euro*, 2017.gadam par 400 000 *euro* un 2018.gadam par 450 000 *euro*, pārskaitīšanai Biedrībai, lai segtu ar Sacensību rīkošanu Latvijā saistītos licences maksājuma izdevumus.

5. Izglītības un zinātnes ministrijai nodrošināt, ka Biedrība par saviem līdzekļiem:

5.1. organizē neatkarīga pētījuma izstrādi par Sacensību organizēšanas potenciālajiem ekonomiskajiem ieguvumiem un ietekmi uz valsts budžeta ieņēmumiem (2016., 2017. un 2018.gadam) un līdz 2015.gada 1.aprīlim iesniedz to Izglītības un zinātnes ministrijā, Ekonomikas ministrijā un Finanšu ministrijā;

5.2. nodrošina visu ar Sacensību organizēšanu un norisi saistīto izdevumu (izņemot šā protokollēmuma 2.punktā minēto izdevumu saistībā ar Biķernieku kompleksās sporta bāzes homolgāciju) segšanu;

5.3. 2016., 2017. un 2018.gada Sacensību laikā organizē neatkarīgu pētījumu par Sacensību ekonomiskajiem ieguvumiem un ietekmi uz valsts budžeta ieņēmumiem un Izglītības un zinātnes ministrijas noteiktā termiņā iesniedz to Izglītības un zinātnes ministrijā, Ekonomikas ministrijā un Finanšu ministrijā.

6. Gadījumā, ja pēc šā protokollēmuma 5.1. vai 5.2.apakšpunktā minēto pētījumu rezultātu izvērtēšanas Finanšu ministrija atzīst, ka Sacensību organizēšanas pozitīvā ietekme uz pievienotās vērtības nodokļa prognozētajiem valsts budžeta ieņēmumiem ir tikai daļēja, Satiksmes ministrijai sagatavot priekšlikumus par turpmāko Sacensību sarīkošanu Latvijā.

7. Izglītības un zinātnes ministrijai sadarbībā ar Finanšu ministriju un Ekonomikas ministriju līdz 2015.gada 1.novembrim sagatavot priekšlikumus valsts atbalsta mehānisma pilnveidei nacionālas nozīmes starptautisku sporta pasākumu organizēšanai Latvijā.

8. Jautājums par turpmāku ar sporta pasākumu organizēšanu Latvijā saistītu licences maksājumu izdevumu segšanu no valsts budžeta līdzekļiem izskatāms tikai pēc šā protokollēmuma 7.punktā minēto priekšlikumu izskatīšanas Ministru kabinetā.

Ministru prezidente Laimdota Straujuma

Valsts kancelejas direktore Elita Dreimane

Iesniedzējs:

Izglītības un zinātnes ministre Mārīte Seile

Vizē:

Valsts sekretāra vietnieks,

Nodrošinājuma un finanšu departamenta direktors –

valsts sekretāres pienākumu izpildītājs Elmārs Martinsons

19.02.2015. 11:48

508

Izglītības un zinātnes ministrijas

valsts sekretāra vietnieks –

Sporta departamenta direktora E.Severs

67047935, edgars.severs@izm.gov.lv